მსოფლიო ჩემპიონატი სნუკერში 2015
მსოფლიო ჩემპიონატი სნუკერში 2015 (ინგლ. 2015 World Snooker Championship) — მთავარი პროფესიონალური რეიტინგული ტურნირი სნუკერის სამყაროში. გაიმართა 2015 წლის 18 აპრილიდან 4 მაისის ჩათვლით შეფილდში, კრუსიბლის თეატრში (ინგლისი). იგი იყო სნუკერის მსოფლიო ჩემპიონატის 78-ე გათამაშება და 2014-2015 წლების სნუკერის სეზონის უკანასკნელი ტურნირი. ბოლო სამი წლის განმავლობაში პირველად ტურნირს სპონსორობას გაუწევს Betfred, რომელიც ტურნირს აგრეთვე 2009—2012 წლებში სპონსორობდა. ტურნირის ფინალს უხელმძღვანელა ოლივიერ მარტელი, რომელიც პირველი ბელგიელი გახდა, ვინც ეს გააკეთა. მსოფლიო ჩემპიონი გახდა სტიუარტ ბინემი, რომელმაც ფინალში შონ მერფის სძლია, ანგარიშით 18:15. წელს ტიტულის დაცვას მარკ სელბი ცდილობდა, მაგრამ მეორე რაუნდში 9:13 დამარცხდა ენტონი მაკგილთან და გამოეთიშა ტურნირს. იგი კრუსიბლის წყევლის ქვეშ მოექცა, რადგან მსოფლიო ჩემპიონატზე პირველი გამარჯვების მოპოვების შემდეგ ვერ მოახერხა ჩემპიონის ტიტულის დაცვა.